Juhtkomitee

Juhtkomitee on komitee, mis juhendab, suunab ja kontrollib projekti organisatsiooni sees.
Komiteesse kuuluvad eri huvirühmade esindajad ja/või antud ala eksperdid, kes annavad juhiseid sellistes põhiküsimustes nagu ettevõtte poliitika ja eesmärgid, eelarvekontroll, turundusstrateegia, ressursside jaotamine ja suurte kuludega seotud otsused. Lisaks on väga kasulik lisada komiteesse vähemalt üks arendatava projekti potentsiaalne kasutaja, nägemaks seda, kas projekt liigub ka kasutajate silmis õiges suunas. Juhtkomitee peaks olema projektijuhile tema töös abiks, seega tuleks hoolega kaaluda, kes liikmeks võetakse.
Juhtkomitee eesmärk on tagada projekti edukas elluviimine, sealhulgas maksimeerida saadav kasum.

Juhtkomitee koosolek

Koosolekute sagedus ja kestus sõltub projekti suurusest ja keerukusest. Väiksemate projektide puhul on tavaliselt piisav kohtuda korra planeerimisetapis, korra projekti keskel selleks, et üle vaadata projekti edusammud ja korra lõpus, selleks, et anda kogu projektile hinnang. Suuremate projektide puhul peaks komitee planeerima oma koosolekud nii, et need langeksid kokku projekti raames saavutatud verstapostidega.

Pärast juhtkomitee koosolekut

Koololekule järgneva nädala jooksul tuleks kõigile liikmetele edastada koosoleku protokolli koopia. See on oluline selleks, et liikmed saaksid üle kontrollida, kas protokoll kajastab kõike, mida koosolekul arutati ja kokku lepiti.
Protokoll peaks sisaldama koosolekul kokku lepitud tegevuste loetelu, milles on selgelt märgitud iga meetme eest vastutava isiku nimi ja rakendamise eeldatav ajakava. Samuti tuleks lisada koosolekul levitatavate täiendavate dokumentide koopiad. Protokoll peaks selgelt kajastama ka järgmise koosoleku üksikasju.

Juhtkomitee puudumine

Mõne projektil puudub kindel juhtkomitee. Võimalik, et on määratud isikud, kes tegelevad otsuste vastu võtmisega, kuid neid ei ole ametlikult ametisse nimetatud ja neil puuduvad kindlad koosolekud. Probleem seisneb selles, et antud juhul puudub projektil kindel suund ja ka tõhus viis, kuidas projekti juhtida.

Puuduvad kindlaksmääratud rollid juhtkomitees

Kui ei ole teada, kes millist rolli juhtkomitees täidab ja mille alusel isikud komiteesse määratud on, siis võib juhtuda, et otsuste tegemine muutub ebaefektiivseks. Peab olema teada, et kõigi huvirühmade huvid on komitees esindatud ja igaüks teab täpselt, mida temalt oodatakse.

Komitees on liiga palju liikmeid

Liiga palju liikmeid aeglustab otsustusprotsessi. Komiteesse tuleks kaasata ainult need inimesed, kes aktiivselt kaasa töötavad ja sellega projekti õigele teele suunavad.

Korrapäraste koosolekute puudumine

Juhtkomitee koosolekud peavad olema korraldatud regulaarselt, selleks et olla efektiivsed. Isegi siis tuleks kokku saada, kui projekt liigub õiges suunas ja silmnähtavaid probleeme ei esine.

Koosolekute ära jätmine, siis kui liikmeid ei saa osaleda

On mõistetav, et aegajalt tuleb koosolekute aegasid muuta, kuid siiski tuleks olla ärajätmiste ja ümberpaigutamistega ettevaatlik. Samuti tuleks jälgida seda, et kutseid ei saadetaks liiga lühikese etteteatamisega. Projekti jaoks on oluline, et koosolekud toimuksid regulaarselt. Võimaluse korral võiks koosolekud ajastada iga kuu samale ajale. Kui mõni liikmetest ei saa etteantud ajal tulla, tuleks paluda neil saata asetäitja, selmet koosolek kas ära jätta või edasi lükata.

Teatud teabe varjamine projekti kohta

Väga oluline on kogu saadaoleva informatsiooni edastamine juhtkomiteele. Vastasel juhul ei ole efektiivne juhtimine võimalik. Komitee liikmetele tuleb selgitada, mida ja millal nendelt oodatakse. Samuti tuleb üle käia võimalikud riskid, probleemid, ulatuse muutused ja finantsolukord.

Selgelt määratletud juhtkomitee missioon

Kõigist komiteedest, mis projekti jaoks luuakse, tundub juhtkomitee missioon justkui ette antud: juhtimisalaste arutelude ja otsuste tegemise kaudu juhtida projekt edukalt algusest lõpuni. See ei tähenda aga seda, et iga juhtkomitee missioon oleks automaatselt sama. Missiooni eripärasid võivad mõjutad järgmised tegurid: komitee ulatus (kas üks või mitu projekti), volitused (kellele kuulub lõplik otsustamisõigus), kui keeruliste projektidega komitee tegeleb jne.
Ükski juhtkomitee ei saa korralikult toimida, kui neil puudub kindel missioon. Seega võib missiooni seadmist lugeda komitee esimeseks oluliseks tegevuseks edu saavutamisel.

Komitee põhikirja loomine

Põhikirja puudumisel võib komitee mingi aja efektiivselt funktsioneerida, kuid varem või hiljem tekivad probleemid. Võib olla ei saa kõik liikmed kõigest üheselt aru või tekib probleeme seoses võimu jagunemisega või ootamatuste tekkimisel ei osata neile läheneda. Sellised olukorrad vähendavad produktiivsust ja teevad tulemuste saavutamise keerulisemaks. Selleks, et antud riske vältida, tuleks komiteel kasutusele võtta põhikiri. Põhikiri määrab komitee korralduse ja selle, kuidas see toimib. Põhikiri on suurepärane vahend produktiivsuse tõstmiseks, aja säästmiseks, konfliktide minimeerimiseks ja ootuste seadmiseks.

Organiseeritus

Hästi funktsioneeriva komitee alus on organiseeritus. Eelkõige on juhtkomiteel vaja kindlat ja tugevat juhti ning selgelt määratletud suhteid liikmete vahel. Ootused liikmete tulemuslikkuse kohta peavad olema seatud arusaadavalt ja realistlikult.

Keskendumine koostööle ja kommunikatsioonile

Selleks, et tehtav töö oleks sujuvam, tuleks tagada võimalikult positiivne töökeskkond, kus iga häält võetakse kuulda, teiste arvamusi austatakse ja informatsiooni jagatakse kõigiga. Komitee võiks olla nii väike kui võimalik selleks, et lihtsustada otsuste tegemist ja minimeerida sisekonflikte. Vajadusel tuleks moodustada allkomiteesid konkreetsete eriteadmisi nõudvate küsimuste lahendamiseks.